送秦州通判陸學
作者：劉敞
朝代：宋

paragraphs: 秦地天下險，秦兵天下强。
曩在景祐末，叛國正陸梁。
渡河窺中原，不見飛鳥翔。
漢將雖城守，覆沒猶相望。
時秦獨高枕，毫髪無所傷。
豈惟形勢然，固亦任使良。
近者敵已弱，旄頭滅無光。
尚須得猛士，分命修封疆。
陸子吳中賢，英英富文章。
作人易感激，遇事殊軒昂。
舊知軍中樂，復愛邊地涼。
不忍京塵間，著書鬢毛蒼。
拜疏如終軍，請纓督羣羌。
大笑朱買臣，衣錦憐故鄉。
旌旗導前車，絲竹嗚後房。
指呼百夫走，談笑千里康。
雖云半刺史，其實專一方。
古來成功名，奇偶不可常。
得時或幸會，微賤升廟堂。
況君閲詩書，智策未易量。
協心得元帥，展意輸所長。
朝廷酹勳閥，曾不矜銀黄。
他日重見君，非復東觀郎。